કોડીનાર તાલુકાના અરીઠિયા ગામની પ્રાથમિક શાળામાં નિલેશ અભેસિંહ ભાલિયા (ઉ.વ.૯) ધો. ૩માં અને જયરાજ અજીતભાઈ ગોહિલ (ઉ.વ. ૮) ધો. ૨માં અભ્યાસ કરે છે. ગત ૨૩ સપ્ટે.ના સાંજના ૬થી ૭ની વચ્ચે આ બંને બાળકો ઘરના ફળિયામાં રમી રહ્યા હતા. ત્યારે અચનાક એક દીપડો આવી ચઢ્યો હતો. અને નિલેશને મોઢામાં જકડી લીધો હતો. આ દૃશ્ય જયરાજે જોયું અને કોઈપણ ડર વગર સૂઝબૂઝ દાખવી તુરંત જ નજીકમાં પડેલો એક પથ્થર ઉપાડી દીપડાના મ્હો પર ફેંક્યો હતો. જોકે પથ્થર વાગવા છતાં દીપડાએ નિલેશને છોડ્યો ન હતો. આથી જે રમકડાની ગાડીથી રમતા હતા તે ગાડી ઉપાડી દીપડા પર ફેંકતાં તેનાથી વિચિત્ર અવાજ ઊઠતાં દીપડો નિલેશને મ્હોંના સકંજામાંથી મુક્ત કરી નાસી ગયો હતો. આમ જયરાજે પોતાના બાલસખાને દીપડાના મ્હોમાંથી બચાવી અનોખી દોસ્તી નિભાવી હતી.